**HOTĂRÂRE**

**pentru aprobarea Normelor metodologice de aplicare a prevederilor Legii nr. 226/2021 privind stabilirea măsurilor de protecție socială pentru consumatorul vulnerabil de energie**

În temeiul art. 108 din Constituţia României, republicată, şi al art. 39 alin.(1) din Legea nr.226/2021 privind stabilirea măsurilor de protecție socială pentru consumatorul vulnerabil de energie

**Guvernul României** adoptă prezenta hotărâre.

**Art. 1 -** Se aprobă Normele metodologice de aplicare a prevederilor Legii nr. 226/2021 privind stabilirea măsurilor de protecție socială pentru consumatorul vulnerabil de energie prevăzute în anexa care face parte integrantă din prezenta hotărâre.

**Art. 2 -** La data intrării în vigoare a prezentei hotărâri se abrogă Hotărârea Guvernului nr. 920/2011 pentru aprobarea Normelor metodologice de aplicare a prevederilor Ordonanţei de urgenţă a Guvernului nr. 70/2011 privind măsurile de protecţie socială în perioada sezonului rece, publicată în Monitorul Oficial al României, Partea I, nr. 678 din 23 septembrie 2011, cu modificările şi completările ulterioare.

**PRIM MINISTRU**

**FLORIN VASILE CÎȚU**

ANEXĂ

**NORME METODOLOGICE**

**de aplicare a prevederilor Legii privind stabilirea măsurilor de protecție socială pentru consumatorul vulnerabil de energie**

CAPITOLUL I

**Dispoziţii generale privind acordarea ajutorului pentru încălzirea locuinței**

**Art. 1** - (1) Consumatorii vulnerabili beneficiază pe perioada sezonului rece, de ajutoarele prevăzute la art. 6 alin.(2) din Legea nr. 226/2021 privind stabilirea măsurilor de protecție socială pentru consumatorul vulnerabil de energie, denumită în continuare lege, pentru acoperirea integrală sau, după caz, a unei părți din cheltuielile cu încălzirea locuinței.

**Art. 2** - (1) Ajutoarele prevăzute la art. 1 se acordă pe bază de cerere şi declaraţie pe propria răspundere privind componența familiei şi veniturile acesteia, precum şi bunurile mobile şi imobile deținute.

(2) Pentru ajutoarele prevăzute la art. 6 alin. (2) lit. a) din lege, formularele de cerere şi declarație pe propria răspundere sunt transmise de către primării furnizorilor, cu respectarea termenului prevăzut la art. 15 alin. (1) din lege, iar pentru ajutoarele prevăzute la art. 6 alin. (2) lit. b), c) şi d), formularele de cerere şi declarație sunt puse la dispoziția solicitanților direct de către primării.

(3) Furnizorii prevăzuți la alin. (2) transmit formularele titularilor de contract, şi anume consumatorilor individuali şi asociațiilor de proprietari/locatari, cu respectarea termenului prevăzut la art. 15 alin. (2) din lege.

(4) Formularul de cerere şi declarație pe propria răspundere va fi pus la dispoziția solicitanților şi în format electronic, pe site-ul autorității administrației publice locale, precum şi pe site-urile agențiilor județene pentru plăti şi inspecție socială, respectiv a municipiului București, denumite în continuare agenții teritoriale.

(5) Formularul de cerere şi declarație pe propria răspundere se completează potrivit modelului prevăzut în anexa nr. 1 la Normele metodologice de aplicare a prevederilor Legii nr. 416/2001 privind venitul minim garantat, aprobate prin Hotărârea Guvernului nr. 50/2011, cu modificările şi completările ulterioare.

(6) În situația în care solicitantul este beneficiar de ajutor social potrivit prevederilor Legii nr. 416/2001 privind venitul minim garantat, cu modificările şi completările ulterioare, şi/sau alocație pentru susținerea familiei potrivit prevederilor Legii nr. 277/2010, republicată, cu modificările şi completările ulterioare, şi solicită unul dintre ajutoarele prevăzute la art. 1, acesta completează formularul de cerere prevăzut în anexa nr. 1a) la Normele metodologice metodologice de aplicare a prevederilor Legii nr. 416/2001 privind venitul minim garantat, aprobate prin Hotărârea Guvernului nr. 50/2011, cu modificările şi completările ulterioare.

(7) În situația prevăzută la alin. (6), la stabilirea dreptului la ajutoarele prevăzute la art. 1, se iau în considerare documentele doveditoare privind componența familiei şi veniturile membrilor acesteia care au fost deja depuse pentru stabilirea dreptului la ajutorul social şi/sau la alocaţia pentru susținerea familiei.

**Art. 3** - (1) Familiile şi persoanele singure care îndeplinesc condiţiile pentru acordarea ajutoarelor prevăzute la art. 1 depun individual sau prin asociaţiile de proprietari/locatari cererile şi declarațiile pe propria răspundere, prevăzute la art. 2, la primăria comunei, oraşului, municipiului sau, după caz, a sectorului municipiului Bucureşti în a cărei/cărui rază teritorială se află locuinţa de domiciliu sau de reşedinţă, denumită, în continuare, *locuință*, cu respectarea termenului prevăzut la art. 16 din lege.

(2) În situația în care autoritățile administrației publice locale au dezvoltate sisteme electronice de primire și prelucrare a solicitărilor de acordare a drepturilor, cererile și declarațiile pe propria răspundere, precum și documentele doveditoare pot fi transmise electronic de către solicitanți.

**Art. 4** - (1) Ajutoarele prevăzute la art. 1 se acordă în funcţie de veniturile nete medii lunare pe membru de familie, respectiv ale persoanei singure, prin compensarea procentuală a cheltuielilor de încălzire, aplicată la valorile de referință prevăzute la art. 7 alin.(3) și (4) din lege, în limitele stabilite la art.7 alin.(1) din lege.

(2) La stabilirea venitului net mediu lunar pe membru de familie şi, după caz, al persoanei singure se iau în calcul toate veniturile realizate de membrii acesteia în luna anterioară lunii în care se solicită dreptul, precum și bunurile deținute, așa cum sunt acestea reglementate la art. 8 alin.(1)-(3) din Legea nr.416/2001, cu modificările și completările ulterioare.

(3) În situaţia în care veniturile realizate de membrii familiei sau de persoana singură sunt anuale sau periodice, pentru stabilirea venitului net lunar se calculează media lunară a acestora în raport cu perioada pentru care au fost acordate.

(4) În cererea şi declaraţia pe propria răspundere solicitantul ajutorului prevăzut la art. 1 are obligaţia de a menţiona componența familiei, veniturile realizate, elementele de identificare a furnizorului, codul de client și locul de consum, bunurile aflate în proprietate, închiriere, concesiune, comodat sau altă formă de deţinere, cuprinse în lista bunurilor ce conduc la excluderea acordării ajutorului pentru încălzirea locuinţei. Persoanele care solicită ajutorul pentru energie termică au obligaţia de a completa numărul de camere ale locuinţei.

(5) Lista menţionată la alin. (4) este prevăzută în anexa nr. 4 la Normele metodologice de aplicare a prevederilor Legii nr. 416/2001 privind venitul minim garantat, aprobate prin Hotărârea Guvernului nr. 50/2011, cu modificările şi completările ulterioare.

(6) Pentru informarea solicitanţilor, lista bunurilor ce conduc la excluderea acordării ajutorului pentru încălzirea locuinţei, prevăzută la alin. (5), se afişează într-un loc vizibil la sediul consiliului local al comunei, oraşului, municipiului sau, după caz, al sectorului municipiului Bucureşti.

(7) În situația în care autoritățile administrației publice locale au dezvoltate sisteme electronice de primire și prelucrare a solicitărilor de acordare a

**Art. 5** - (1) Pe baza datelor cuprinse în cererea şi declaraţia pe propria răspundere, a actelor doveditoare, precum şi a informaţiilor sau, după caz, a documentelor obţinute potrivit art. 14 alin. (5) din lege, primarul stabileşte dreptul la ajutoarele prevăzute la art. 1, prin dispoziţie scrisă. Dispoziţia se emite o singură dată, pentru toată perioada sezonului rece. În cazul în care prin aceeași dispoziție se stabilesc drepturi la mai multe persoane, acestea se cuprind într-un tabel în anexa la dispoziția respectivă.

(2) În cazul stabilirii dreptului la ajutorul pentru energie electrică, primarul dispune, în mod obligatoriu, efectuarea anchetei sociale la domiciliul sau reşedinţa titularului ajutorului, pentru verificarea sistemului de încălzire utilizat.

(3) Ancheta socială se realizează de către serviciul public de asistenţă socială definit la art. 113 din Legea asistenţei sociale nr. 292/2011, cu respectarea termenului prevăzut la art. 14 alin. (7) din lege. Modelul anchetei sociale este cel prevăzut în anexa nr. 2 la Normele metodologice de aplicare a prevederilor Legii nr. 416/2001 privind venitul minim garantat, aprobate prin Hotărârea Guvernului nr. 50/2011, cu modificările şi completările ulterioare.

(4) În cazul beneficiarilor de ajutor social şi/sau alocaţie pentru susţinerea familiei, care solicită ajutorul pentru energie electrică, ancheta socială se efectuează numai în situaţia în care au trecut mai mult de 3 luni de la ultima actualizare a informaţiilor potrivit art. 141 alin. (1) din Legea nr. 416/2001 privind venitul minim garantat, cu modificările şi completările ulterioare, respectiv art. 25 din Legea nr. 277/2010 privind alocaţia pentru susţinerea familiei, republicată, cu modificările şi completările ulterioare.

(5) Pe măsură ce se dezvoltă protocoale de transfer de date şi capacitatea tehnică de comunicare a datelor între instituţii în format electronic, documentele doveditoare privind componenţa familiei şi veniturile membrilor acesteia vor putea fi preluate direct de la autoritatea sau instituţia publică competentă, responsabilă de colectarea şi gestionarea lor, dacă acestea poartă o semnătură electronică extinsă, cu acordul beneficiarului dreptului prevăzut de lege. Lista documentelor va fi adusă la cunoştinţa solicitanţilor prin afişare la sediul primăriei sau prin afişare pe pagina de internet a acesteia.

(6) În funcţie de tipul ajutorului acordat, dispoziţia primarului trebuie să conţină obligatoriu temeiurile juridice ale aprobării dreptului, precum şi următoarele:

1. pentru ajutoarele pentru încălzirea locuinței prevăzute la art 6 alin.(2) lit.) a)-c) din lege: numele şi prenumele titularului, codul numeric personal, adresa locuinţei pentru care se solicită dreptul, potrivit nomenclaturii stradale, compensarea procentuală stabilită în funcţie de venitul net mediu lunar pe membru de familie, respectiv al persoanei singure, valoarea ajutorului maxim lunar şi perioada de acordare a acestuia;
2. pentru ajutorul pentru combustibili solizi sau petrolieri: numele şi prenumele titularului, codul numeric personal, adresa locuinţei pentru care se solicită dreptul, potrivit nomenclaturii stradale, compensarea procentuală stabilită în funcţie de venitul net mediu lunar pe membru de familie, respectiv al persoanei singure, cuantumul ajutorului acordat și perioada de acordare a acestuia.

(7) Pentru familiile şi persoanele singure care îndeplinesc condiţiile de acordare a ajutoarelor prevăzute la art. 1 pe parcursul sezonului rece, dispoziţia prevăzută la alin. (1) se emite pentru perioada rămasă până la sfârşitul sezonului rece, cu respectarea prevederilor art. 17 alin. (8) din lege.

(8) Pentru familiile şi persoanele singure care nu îndeplinesc condiţiile de acordare a ajutoarelor prevăzute la art. 1, primarii comunică solicitanţilor dispoziţia motivată privind respingerea cererii.

(9) Dispoziţiile primarului prevăzute la alin. (1) şi (6) se comunică titularilor ajutoarelor prevăzute la art. 1, în termen de maximum 5 zile de la data emiterii, direct, prin intermediul furnizorilor sau prin asociaţiile de proprietari/locatari. Prealabil comunicării către persoanele cărora se adresează, dispozițiile respective se comunică prefectului, potrivit prevederilor art. 199 din Ordonanța de urgență a Guvernului nr. 57/2019 privind codul administrativ, cu modificările și completările ulterioare. Comunicarea dispozițiilor se poate face de pe adresa oficială de poștă electronică a unității/subdiviziunii administrativ-teritoriale.

(10) În aplicarea art. 14 alin.(4) din lege, documentele solicitate de primar, pot fi, fără a se limita la acestea, următoarele:

1. copii după actele de identitate ale persoanei singure, respectiv a membrilor de familie;
2. copie a unei facturi de furnizare a energiei termice/energiei electrice/gazelor naturale;
3. copie după documentul care atesta calitatea în care deține locuința, daca acesta nu este înregistrat în evidențele primăriei;
4. copii ale documentelor care atesta veniturile realizate.

(11) Pentru obținerea informațiilor privind veniturile realizate de persoana singură sau membri familiei, autoritatea administrației publice locale poate încheia protocoale cu alte autorități sau instituții, cu respectarea Regulamentului (UE) 2016/679 al Parlamentului European și al Consiliului

din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor).

**Art. 6** - (1) În cazul modificărilor prevăzute la art. 19 alin. (1) din lege, comunicarea acestora se va face prin depunerea unei noi declaraţii pe propria răspundere, potrivit prevederilor art. 19 alin. (2) din lege.

(2) În situaţia prevăzută la alin. (1), primarii emit noi dispoziţii pe care le transmit titularilor ajutoarelor prevăzute la art. 1, în termen de 5 zile de la data emiterii, potrivit prevederilor art. 19 alin. (5) din lege.

**Art. 7** - (1) În aplicarea prevederilor art. 17 alin. (3) și (4) din lege, primarii au obligaţia de a transmite agenţiilor teritoriale, furnizorilor de energie termică în sistem centralizat, de gaze naturale/energie electrică și asociaţiilor de proprietari/locatari situaţiile centralizatoare cuprinzând în mod obligatoriu titularii ajutoarelor prevăzute la art. 1, numărul dispoziţiei prin care s-a stabilit dreptul, venitul net lunar pe membru de familie şi valoarea ajutorului calculată în condiţiile art.7 din lege, precum şi denumirea și datele de identificare ale furnizorului, respectiv codul clientului, în scris şi în format electronic, întocmite potrivit modelelor prevăzute în anexele nr.1-3

(2) Situaţiile centralizatoare se transmit lunar, actualizate cu beneficiarii care îndeplinesc condiţiile de acordare a ajutorului pentru încălzire pe parcursul sezonului rece.

**Art.8** - (1) Autorităţile deliberative, la propunerea autorităților executive, în baza art. 9 alin.(1) din lege, pot aproba din bugetele locale ajutoare după cum urmează:

a) ajutoare pentru familiile şi persoanelor singure ale căror locuinţe nu se încadrează în definiţia prevăzută la art. 3 alin. (1) lit. f) din lege;

b) ajutoare pentru acoperirea integrală sau parţială a cotei-părţi din cheltuielile cu energia termică consumată pentru încălzirea spaţiilor aflate în proprietate indiviză, pentru familiile și persoanele singure aflate în situația prevăzută de art. 38 alin. (2) din Legea serviciului public de alimentare cu energie termică nr. 325/2006, cu modificările şi completările ulterioare ;

c) sprijin prin programe de certificare şi audit energetic al clădirilor cu destinaţie de locuinţe pentru consumatorii vulnerabili, potrivit Legii nr. 372/2005 privind performanţa energetică a clădirilor, republicată.

(2) În situaţia în care autorităţile administraţiei publice locale acordă din bugetele locale ajutoare în condiţiile alin. (1) lit a și b), cuantumul acestora va fi cuprins în factura transmisă de furnizor beneficiarului.

CAPITOLUL II

**Stabilirea şi plata ajutorului pentru încălzirea locuinţei**

SECŢIUNEA 1

**Ajutorul pentru energie termică**

**Art. 9** - (1) Familiile şi persoanele singure cu venituri reduse, care utilizează pentru încălzirea locuinţei energie termică furnizată în sistem centralizat, beneficiază de ajutor pentru energie termică, prin compensarea procentuală a valorii efective a facturii la energie termică, în condițiile art. 7 alin.(1) și alin.(5) din lege.

(2) Potrivit prevederilor alin. (1), ajutorul pentru energie termică se acordă numai pentru energia termică consumată în scopul încălzirii locuinţei şi nu include energia termică consumată în scopul preparării apei calde menajere.

**Art. 10** - Potrivit prevederilor art. 21 alin. (1) din lege, cuantumul efectiv al ajutorului pentru energie termică se calculează lunar de către furnizor, după cum urmează:

Ajutor efectiv = Cps x Cid x PL

unde:

- Cps reprezintă compensarea procentuală prevăzută la art. 7 din lege din bugetul de stat;

- Cid reprezintă consumul defalcat de asociaţia de proprietari/locatari pe consumatori individuali, beneficiari de ajutor pentru energie termică, respectiv al consumatorului titular de contract individual de furnizare, măsurat în gigacalorii;

- PL reprezintă preţul local al gigacaloriei pentru energia termică facturată populaţiei de către furnizor.

**Art. 11** - (1) Ajutorul pentru energie termică calculat în condiţiile art. 21 alin.(1) din lege nu poate depăşi, pe toată perioada sezonului rece, ajutorul maxim lunar stabilit de către primar.

(2) Ajutorul maxim lunar stabilit de primar se calculează astfel:

Ajutor maxim lunar = Cps x CLmed x PL,

unde:

- Cps reprezintă compensarea procentuală prevăzută la art. 7 alin.(1) din lege din bugetul de stat;

- CLmed reprezintă consumul mediu lunar stabilit pe tip de apartament, prevăzut în anexa nr. 1 la lege şi în funcţie de zona de temperatură, prevăzută în anexa nr. 2 la lege;

- PL reprezintă preţul local al gigacaloriei pentru energia termică facturată populaţiei de către furnizor.

**Art. 12** - (1) Lunar, până la data de 3 a lunii, reprezentantul furnizorului de energie termică împreună cu reprezentantul asociaţiei de proprietari/locatari, după caz, stabilesc consumul general de energie termică.

(2) Prin consumul general de energie termică prevăzut la alin. (1) se înţelege consumul contorizat la data citirii ce urmează să fie facturat.

(3) În situaţia în care la branşamentul unde se realizează citirea sunt racordaţi mai mulţi titulari de contract, defalcarea consumului general de energie termică se face în funcţie de reglementările legale în vigoare.

(4) La stabilirea consumului general de energie termică prevăzut la alin. (1) se încheie un proces-verbal constatator, al cărui model este prevăzut în anexa nr. 4 .

(5) În situaţia asociaţiilor de proprietari/locatari în care există modalitatea de stabilire a consumului de energie termică furnizată în sistem centralizat pe bază de repartitoare montate de prestatorii autorizaţi de către autorităţile de reglementare, citirea şi repartizarea consumului general de energie termică pe consumatori individuali se vor realiza pe baza unor contracte încheiate, în condiţiile legii, de asociaţiile de proprietari/locatari cu aceşti prestatori, cu respectarea termenelor prevăzute de lege.

**Art. 13** - (1) Pe baza datelor cuprinse în procesul-verbal prevăzut la art. 12 alin. (4), asociaţia de proprietari/locatari defalcă consumul general de energie termică pe consumatori individuali.

(2) Modalitatea de defalcare a consumului general de energie termică pe consumatori individuali se realizează în conformitate cu prevederile legale în vigoare.

(3) Atât consumul general de energie termică, cât şi cel defalcat pe consumatori individuali vor fi determinate în gigacalorii.

(4) În termenul prevăzut la art. 20 alin. (4) din lege, asociaţia de proprietari/locatari transmite furnizorilor de energie termică situaţia centralizatoare cuprinzând consumurile defalcate pentru beneficiarii de ajutor pentru încălzirea locuinţei.

(5) Situaţia centralizatoare cuprinzând consumurile defalcate de asociaţia de proprietari/locatari pe beneficiarii ajutorului pentru încălzirea locuinţei cu energie termică se întocmeşte potrivit modelului prevăzut în anexa nr. 5 .

**Art. 14** - Pe baza consumului defalcat prevăzut la art. 13, furnizorul calculează cuantumul ajutorului pentru energie termică, astfel:

a) la nivelul ajutorului efectiv calculat potrivit prevederilor art. 10, dacă valoarea acestuia este mai mică sau egală cu cuantumul ajutorului maxim stabilit de primar, potrivit prevederilor art. 11 alin. (2);

b) la nivelul ajutorului maxim calculat potrivit art. 11 alin. (2), dacă valoarea ajutorului efectiv este mai mare decât cuantumul ajutorului maxim stabilit de primar.

**Art. 15** - (1) Furnizorii de energie termică în sistem centralizat transmit lunar asociaţiilor de proprietari/locatari, precum şi consumatorilor vulnerabili titulari de contracte individuale factura reprezentând consumul de energie termică, conform prevederilor art. 21 alin. (3) şi (4) din lege, în care se evidenţiază ajutorul pentru energie termică calculat în condiţiile art. 14.

(2) Pe baza facturilor prevăzute la alin. (1), furnizorul de energie termică întocmeşte borderoul centralizator cuprinzând beneficiarii ajutorului pentru energie termică şi cuantumul acestuia pentru perioada de referinţă, potrivit modelului prevăzut în anexa nr. 6

**Art. 16** - (1) Borderoul centralizator prevăzut la art. 15 alin. (2) reprezintă document de plată, se întocmeşte de furnizor în 3 exemplare şi se transmite primarilor pentru certificare.

(2) În termen de 5 zile de la primire, primarii certifică şi transmit un exemplar agenţiilor teritoriale, pe baza căruia acestea achită la furnizori sumele reprezentând ajutoarele pentru energie termică. Unul dintre celelalte două exemplare certificate rămâne la primar, iar celălalt se remite furnizorului.

SECŢIUNEA a 2-a

**Ajutorul pentru gaze naturale**

**Art. 17** - În aplicarea prevederilor art. 17 alin. (3) și alin.(4) lit.a) din lege, primarii au obligaţia de a transmite furnizorilor, asociaţiilor de proprietari/locatari şi agenţiilor teritoriale situaţia centralizatoare privind beneficiarii, venitul net lunar pe membru de familie şi cuantumul ajutoarelor pentru gaze naturale stabilit în condiţiile art. 7 din lege, în scris şi în format electronic.

**Art. 18** - (1) Lunar, până la data de 3 a lunii, reprezentantul furnizorului de gaze naturale împreună cu reprezentantul asociaţiei de proprietari/locatari, după caz, stabilesc consumul general de gaze naturale.

(2) Prin consumul general de gaze naturale prevăzut la alin. (1) se înţelege consumul contorizat la data citirii pentru care urmează să fie emisă factura.

(3) La stabilirea consumului general de gaze naturale prevăzut la alin. (1) se încheie un proces-verbal constatator, al cărui model este prevăzut în anexa nr. 7.

**Art. 19** - (1) Pe baza datelor cuprinse în procesul-verbal prevăzut la art. 18 alin. (3), asociaţia de proprietari/locatari defalcă consumul general de gaze naturale pe consumatori individuali, beneficiari de ajutor pentru gaze naturale.

(2) În termenul prevăzut la art. 20 alin. (4) din lege, asociaţia de proprietari/locatari transmite furnizorilor de gaze naturale situaţia centralizatoare cuprinzând consumurile defalcate pentru beneficiarii de ajutor pentru gaze naturale.

(3) Situaţia centralizatoare cuprinzând consumurile defalcate de asociaţia de proprietari/locatari pe beneficiarii ajutorului pentru gaze naturale se întocmeşte potrivit modelului prevăzut în anexa nr. 8

(4) Pe baza consumului defalcat prevăzut la alin. (1), furnizorul stabileşte cuantumul ajutorului efectiv, după cum urmează:

a) la nivelul cuantumului ajutorului stabilit prin dispoziţie a primarului, dacă valoarea consumului este mai mare sau egală cu acest nivel;

b) la valoarea consumului, dacă acesta este mai mic decât cuantumul ajutorului stabilit prin dispoziţie a primarului.

(5) În situaţia în care modalitatea de facturare practicată de către furnizorul de gaze naturale conduce la emiterea a mai mult de 5 facturi pentru perioada sezonului rece, cuantumul ajutorului efectiv stabilit potrivit prevederilor alin. (4), însumat pe această perioadă, nu poate depăşi cuantumul însumat al ajutorului pentru gaze naturale stabilit prin dispoziţia primarului pentru aceeaşi perioadă.

**Art. 20** - (1) Furnizorii de gaze naturale transmit lunar asociaţiilor de proprietari/locatari, precum şi consumatorilor vulnerabili titulari de contracte individuale, factura reprezentând consumul de gaze naturale, cu respectarea prevederilor art. 23 alin. (3) şi (4) din lege, în care se evidenţiază ajutorul pentru gaze naturale calculat în condiţiile art. 19 alin. (4) şi (5).

(2) Pe baza facturilor prevăzute la alin. (1), furnizorul de gaze naturale întocmeşte borderoul centralizator cuprinzând beneficiarii ajutorului pentru gaze naturale şi cuantumul efectiv al acestuia, potrivit modelului prevăzut în anexa nr. 9 .

**Art. 21** - (1) Borderoul centralizator prevăzut la art. 20 alin. (2) reprezintă document de plată, se întocmeşte de furnizor în 3 exemplare şi se transmite primarilor pentru certificare.

(2) În termen de 5 zile de la primire, primarii certifică şi transmit un exemplar agenţiilor teritoriale, pe baza căruia acestea achită la furnizori sumele reprezentând ajutoarele pentru gaze naturale. Unul dintre celelalte două exemplare certificate rămâne la primar, iar celălalt se remite furnizorului.

SECŢIUNEA a 3-a

**Ajutorul pentru energie electrică**

**Art. 22** – (1) Pentru acordarea ajutorului pentru energie electrică primarii au obligaţia de a transmite furnizorilor şi agenţiilor teritoriale situaţia centralizatoare privind beneficiarii, venitul net lunar pe membru de familie şi cuantumul ajutoarelor pentru energie electrică stabilit în condiţiile art. 7 alin. (1) și (3) lit.b) din lege.

(2) Lunar, până la data de 3 a lunii, reprezentantul furnizorului de energie electrică împreună cu reprezentantul asociaţiei de proprietari/locatari, după caz, stabilesc consumul general de energie electrică.

(3) Prin consumul general de energie electrică prevăzut la alin. (2) se înţelege consumul contorizat la data citirii pentru care urmează să fie emisă factura.

(4) La stabilirea consumului general de energie electrică prevăzut la alin. (2) se încheie un proces-verbal constatator, al cărui model este prevăzut în anexa nr. 10.

(5) Pe baza datelor cuprinse în procesul-verbal prevăzut la alin. (4), asociaţia de proprietari/locatari defalcă consumul general de energie electrică pe consumatori individuali, beneficiari de ajutor pentru energie electrică.

(6) În termenul prevăzut la art. 20 alin. (4) din lege, asociaţia de proprietari/locatari transmite furnizorilor de energie electrică situaţia centralizatoare cuprinzând consumurile defalcate pentru beneficiarii de ajutor pentru energie electrică.

(7) Situaţia centralizatoare cuprinzând consumurile defalcate de asociaţia de proprietari/locatari pe beneficiarii ajutorului pentru energie electrică se întocmeşte potrivit modelului prevăzut în anexa nr. 11

**Art. 23** - (1) Pe baza consumului defalcat prevăzut la art. 22 alin. (7), furnizorul stabileşte cuantumul ajutorului efectiv, după cum urmează:

1. la nivelul cuantumului ajutorului stabilit prin dispoziţie a primarului, dacă valoarea consumului este mai mare sau egală cu acest nivel;
2. la valoarea consumului, dacă acesta este mai mic decât cuantumul ajutorului stabilit prin dispoziţie a primarului.

(2) În situaţia în care modalitatea de facturare practicată de către furnizorul de energie electrică conduce la emiterea a mai mult de 5 facturi pentru perioada sezonului rece, cuantumul ajutorului efectiv stabilit potrivit prevederilor alin. (1), însumat pe această perioadă, nu poate depăşi cuantumul însumat al ajutorului pentru energie electrică stabilit prin dispoziţia primarului pentru aceeaşi perioadă.

**Art. 24** - (1) Furnizorii de energie electrică transmit consumatorilor vulnerabili individuali, titulari de contracte individuale, factura reprezentând consumul de energie electrică, cu respectarea prevederilor art. 23 alin. (4) din lege, în care se evidenţiază ajutorul pentru energie electrică calculat în condiţiile art. 23.

(2) Pe baza facturilor prevăzute la alin. (1), furnizorul de energie electrică întocmeşte borderoul centralizator cuprinzând beneficiarii ajutorului pentru energie electrică şi cuantumul efectiv al acestuia, potrivit modelului prevăzut în anexa nr. 12 .

**Art. 25** - (1) Borderoul centralizator prevăzut la art. 24 alin. (2) reprezintă document de plată, se întocmeşte de furnizor în 3 exemplare şi se transmite primarilor pentru certificare.

(2) În termen de 5 zile de la primire, primarii certifică şi transmit un exemplar agenţiilor teritoriale, pe baza căruia acestea achită la furnizori sumele reprezentând ajutoarele pentru energie electrică. Unul dintre celelalte două exemplare certificate rămâne la primar, iar celălalt se remite furnizorului.

SECŢIUNEA a 4-a

**Ajutorul pentru combustibili solizi sau petrolieri**

**Art. 26** - (1) Acordarea ajutorului pentru combustibili solizi sau petrolieri, se realizează diferenţiat, în raport cu venitul net mediu lunar pe membru de familie, respectiv al persoanei singure, în condiţiile prevăzute la art. 7 alin. (1) şi alin.(3) lit.c) din lege.

(2) Pe baza dispoziţiilor prevăzute la art. 5 alin. (1), serviciul public de asistenţă socială condus de primar sau, după caz, persoana cu atribuţii în domeniul asistenţei sociale din aparatul de specialitate al primarului întocmeşte lunar situaţia centralizatoare cuprinzând beneficiarii ajutorului pentru încălzirea locuinţei şi cuantumul aferent, potrivit modelului prevăzut în anexa nr. 13.

(3) Situaţia centralizatoare prevăzută la alin. (2) se transmite agenţiilor teritoriale lunar, până la data de 15 a fiecărei luni, pentru luna anterioară.

(4) Situaţia centralizatoare prevăzută la alin. (2) constituie document de plată şi se redactează în sistem electronic, fără modificări manuale sau alte vicii de formă sau de fond.

(5) Plata se va efectua direct titularului de către primăria de domiciliu, din sumele transferate de la bugetul de stat cu această destinație de agențiile teritoriale, in baza borderoului de plată cu beneficiarii ajutorului, potrivit alin.(2).

**Art. 27** - În situaţia în care în aceeaşi gospodărie locuiesc atât familii sau persoane singure beneficiare de ajutor social în baza Legii nr. 416/2001, cu modificările şi completările ulterioare, cât şi familii sau persoane singure ale căror venituri se încadrează în limitele prevăzute la art. 7 alin. (1) din lege, ajutorul pentru combustibili solizi sau petrolieri se acordă separat pentru fiecare familie sau persoană singură din gospodărie.

SECȚIUNEA a 5-a

**Suplimentul pentru energie**

**Art. 28** – (1) Suplimentul pentru energie se acordă lunar, tuturor beneficiarilor ajutorului pentru încălzirea locuinței, precum și familiilor sau persoanelor singure care nu au stabilit dreptul la ajutorul pentru încălzire, dar care se încadrează în limitele de venituri prevăzute la art. 7 alin.(2) lege .

(2) Suplimentul pentru energie se acordă cumulat în funcţie de sursele de furnizare a energiei utilizate în locuință. In situaţia în care singura sursă de energie utilizată este energia electrică, cuantumul suplimentului este cel prevăzut la art. 25 alin.(5) din lege.

(3) Suplimentul pentru energie se acordă pe bază de cerere și declarație pe propria răspundere, al cărui model este cel prevăzut la art. 2 alin.(5) și (6) și se poate solicita fie împreună cu ajutorul pentru încălzire, fie separat, pe parcursul anului.

(4) Dreptul la suplimentul pentru energie se stabilește prin dispoziția primarului în condițiile art. 26 alin.(2) din lege. În situația în care suplimentul pentru energie se solicită odată cu ajutorul pentru încălzire, dispoziția primarului va conține ambele drepturi.

(5) Cuantumul suplimentului pentru energie se stabileste cumulat pentru toate sursele de energie utilizate, potrivit următorului exemplu:

Ex.: o familie cu 5 membri și venituri de 199 lei/persoană care utlizează pentru încalzire energie termică în sistem centralizat, pentru iluminat și aparate electrocasnice utilizează energie electrică și pentru prepararea hranei utlizează gazele naturale.

Această familie va beneficia de :

* ajutor pentru încălzire cu energie termică calculat potrivit prevederilor art. 10 și 11;
* supliment pentru gaze naturale în cuantumul prevăzut de art. 25 alin.(1) lit.b) și alin.(2) lit.a) din lege;
* supliment pentru energie electrică în cuantumul prevăzut de art. 25 alin.(1) lit.c) și alin.(2) lit.a) din lege.

**Art. 29** – (1) Pentru acordarea suplimentului pentru energie, serviciul public de asistenţă socială condus de primar sau, după caz, persoana cu atribuţii în domeniul asistenţei sociale din aparatul de specialitate al primarului întocmeşte lunar situaţiile centralizatoare cuprinzând beneficiarii acestui drept, pe surse de energie, al căror model este prevăzut în anexele nr. 14-17.

(2) Situația centralizatoare se aprobă de către primar și se transmite, agenției teritoriale iar în cazul suplimentului prevăzut la art. 25 alin.(1) lit. a) – c) și alin.(5) din lege și furnizorilor.

**Art. 30** – (1) Factura reprezentând contravaloarea consumului de energie termică, gaze naturale sau energie electrică emisă atât în perioada sezonului rece, cât și în celelate luni ale anului va conține și suma reprezentând suplimentul pentru energie, care se scade din aceasta.

(2) Pentru plata suplimentului de energie furnizorii de energie termică în sistem centralizat, gaze naturale și energie electrică întocmesc borderori de plată cu beneficiarii suplimentului, al căror model este prevăzut în anexele nr .18 - 20 .

(3) Suplimentul pentru energie se acordă în cuantumul prevăzut la art. 25 din lege, pe tot parcusul anului şi se plăteşte astfel:

a) direct furnizorului, în cazul suplimentului prevăzut la art. 25 alin.(1) lit. a) – c);

b) direct titularului, în cazul suplimentului prevăzut la art. 25 alin.(1) lit. d), de către primăria de domiciliu, din sumele transferate de la bugetul de stat cu această destinație de agențiile teritoriale, in baza borderoului de plată cu beneficiarii suplimentului, al cărui model este prevăzut în Anexa nr .17.

CAPITOLUL III

**Dispoziţii finale**

**Art. 31**- (1) Agenţiile teritoriale, pe baza borderourilor prevăzute la art. 15 alin.(2), art. 20 alin.(2), art. 24 alin.(2) și art. 30 alin.(2), solicită Agenţiei Naţionale pentru Plăţi şi Inspecţie Socială creditele bugetare corespunzătoare ajutoarelor pentru încălzire și suplimentului pentru energie suportate din bugetul de stat.

(2) Lunar, pe baza solicitărilor de credite bugetare transmise de agențiile teritoriale, Agenţia Naţională pentru Plăţi şi Inspecţie Socială transmite Ministerului Muncii şi Protecţiei Sociale necesarul de credite bugetare centralizat la nivelul întregii ţări.

(3) Ministerul Muncii şi Protecţiei Sociale transmite lunar Ministerului Finanţelor documentaţia pentru deschiderea de credite bugetare.

(4) În baza creditelor bugetare deschise, agenţiile teritoriale virează sumele alocate cu titlu de ajutoare pentru încălzirea locuinţei, în condițiile art. 31 din lege.

**Art. 32** - În aplicarea prevederilor art. 34 din lege, primarii transmit, la începutul sezonului rece, în luna decembrie a fiecărui an și la sfârșitul acestuia, respectiv în luna aprilie a fiecărui an, precum și la solicitarea agențiilor teritoriale, rapoarte statistice privind acordarea ajutorului pentru încălzirea locuinței potrivit modelelor prevăzute în anexele nr. 21 și 22 . În cazul suplimentului pentru energie, rapoartele statistice se transmit trimestrial și se întocmesc potrivit modeleului prevăzut în anexele 23 și 24.

**Art. 33** - Pe baza rapoartelor statistice prevăzute la art. 32, agenţiile teritoriale întocmesc un raport statistic la nivelul judeţului, respectiv al municipiului Bucureşti, pe care îl transmit Agenţiei Naţionale pentru Plăți și Inspecție Socială . Raportul statistic centralizat la nivelul întregii țări se transmite Ministerului Muncii și Protecției Sociale, lunar până la data de 15 a lunii următoare celei în care s-a transmis raportul prevăzut la art. 32.

**Art. 34** - În aplicarea prezentelor norme metodologice, Ministerul Muncii şi Protecţiei Sociale poate emite precizări sau instrucţiuni care se aprobă prin ordin al ministrului muncii şi protecţiei sociale.

**Art. 35** - (1) Pentru asigurarea aplicării prevederilor Ordinului ministrului economiei şi finanţelor şi al ministrului muncii, familiei şi egalităţii de şanse nr. 1.849/401/2008 privind monitorizarea plăţii unor drepturi de natură socială, cu modificările şi completările ulterioare, furnizorii de energie termică şi gaze naturale transmit lunar agenţiei teritoriale, odată cu borderourile prevăzute la art. 15 alin.(2), art. 20 alin.(2), art. 24 alin.(2) și art. 30 alin.(2), situaţia cu titularii de ajutor pentru încălzirea locuinţei, în evidenţă, şi pentru care se solicită decontarea sumelor.

(2) Situaţia prevăzută la alin. (1) se întocmeşte potrivit modelului prevăzut în anexa nr. 25 şi se transmite în formatul electronic agreat cu agenţiile teritoriale.

**Art. 36 –** În aplicarea prevederilor art. 33 alin.(7) din lege, ancheta socială se efectuează potrivit modelului prevăzut în anexa nr. 2 din normele metodologice de aplicare a Legii nr.416/2001 prevăzute în anexa la Hotărârea Guvernului nr.50/2011.

**Art. 37 –** În aplicarea art. 33 alin.(3) și (4) din lege, recuperarea sumelor plătite necuvenit cu titlu de ajutor pentru încălzire și/sau supliment pentru energie se face prin decizie a directorului executiv al agenţiei teritoriale pentru plăti şi inspecție socială, având la bază dispoziția primarului, în care se indică suma datorată și motivul constituirii debitului.

**Art. 38** - La data intrării în vigoare a prezentei hotărâri, anexa nr. 1 și nr. 1a) din normele metodologice de aplicare a Legii nr.416/2001 prevăzute în anexa la Hotărârea Guvernului nr.50/2011, se modifică și se înlocuiesc cu Anexa nr. 26 și 27 la prezenta hotărâre.

**Art. 39 –** Pentru acordarea ajutorului pentru încălzirea locuinței și a suplimentului pentru energie pentru lunile noiembrie si decembrie 2021 din sezonul recenoiembrie 2021 – martie 2022, cererile și declarațiile pe propria răspundere se vor depune după aprobarea prezentelor norme metodologice, iar stabilirea și aprobarea dreptului se vor face în condițiile art. 17 alin.(7) din lege.

**Art. 40 –** Anexele 1-27 fac parte integrantă din prezentele norme metodologice.